અંદરનું દૃશ્ય જોઇને એ ધ્રૂજી ઊઠ્યાં. હાથમાંથી ટ્રે નીચે બપડી ગઇ. કાચની કીટલી અને કપ- રકાબી ફૂટવાનો અવાજ એમની ચીસના અવાજમાં દબાઇ ગયો. માત્ર આ રૂમની દીવાલો નહીં પણ આખો બંગલો ધ્રૂજી ઊઠે એવી ચીસ પાડીને એ ભોંય પર ફસડાઇ પડ્યાં. એમની ભયાનક ચીસ સાંભળીને વિભાકર, આદિત્ય, ભાસ્કર, અલકા અને ભાવિકા ધડધડાટ દોડી આવ્યાં. અંદરનું દૃશ્ય જોઇને બધાં થીજી ગયાં. બધાના પગ જ્યાં હતા ત્યાં જ થંભી ગયા અને જાણે શ્વાસ પણ અટકી ગયા.